અનેક વાર, અનેક પ્રસંગોએ તેમની ઉદાત્તતાનો અનુભવ મને થયો. વિગતે વર્ણવું તો પાનાનાં પાનાં ભરાય, પણ સંક્ષિપ્તમાં અને તે પણ એક જ પ્રસંગ જણાવું. એમણે ફરમાઇશથી વડોદરા પાસેના ગોરજના મુનિ આશ્રમ વિષે મારી પાસે મને સ્પેશ્યલ અમદાવાદથી મોકલીને લેખ લખાવ્યો. તેમને ગમ્યો પણ ખરો, પણ પાછળથી ’ચિત્રલેખા’ સાથે સંકળાયેલી કોઈ વ્યક્તિએ જ તે સંસ્થા વિષે વિપરિત ટિપ્પણી તેમની પાસે કરી. અલબત્ત એ ટિપ્પણીમાં તથ્ય નહોતું. છતાં હરકિસનભાઈએ એ લેખને ના છાપવાનું મુનાસિબ માન્યું. છતાં પણ મને પુરસ્કાર તો ચુકવી જ આપ્યો. એટલું જ નહીં પણ ‘લેખને મારે શું કરવો છે ?” એમ કહીને લેખ પણ મને પાછો મોકલી આપ્યો. પૈસા મળ્યા, પણ મહેનત એળે ગયાનું દુઃખ મને થયું. મેં હરકિસનભાઈને એ કહ્યું પણ ખરું. પણ એમનો જવાબ હતો : ‘લેખ વિષે મારે તમને કંઈ કહેવાપણું નથી, પણ કોઈ શંકાસ્પદ-વિવાદાસ્પદ બાબતમાં હું ‘ચિત્રલેખા’ને પાડવા નથી માગતો.’